חוב של כבוד

חוב של כבוד (באנגלית: Debt Of Honor) הוא ספר מאת הסופר האמריקאי טום קלנסי, השישי בסדרת הספרים על אודות ג'ק ראיין, מנתח מודיעין של ה-CIA. הספר ממשיך ומתאר את קורותיו של ראיין לאחר התפטרותו מתפקיד סגן ראש ה-CIA, כמסופר בסוף הספר הקודם בסדרה, "כל הפחדים כולם". בתחילת הספר ראיין ממונה לתפקיד היועץ לביטחון לאומי של נשיא ארצות הברית, ובתפקידו זה עליו להתמודד עם שורת משברים בתחומי הפנים והחוץ, משברים אשר ג'ק ראיין הוא היחיד שיכול להתמודד עמם בהצלחה.

עלילה
עלילת הספר נפתחת כשג'ק ראיין, כעת אזרח פרטי המעביר את ימיו במסחר בבורסה ובשיפור מיומנותו במשחק הגולף, מקבל זימון דחוף לבית הלבן לפגישה עם נשיא ארצות הברית, רוג'ר דארלינג. בפגישה מבקש הנשיא מראיין להצטרף לצוות הממשל כיועץ לביטחון לאומי של הנשיא. חרף היסוסיו, תחושת חובתו של ראיין למדינה גוברת, והוא מקבל את המינוי.

במהלך הספר נאלץ ראיין, הנעזר בידידיו הקרובים שממלאים אף הם תפקידים בכירים בממשל האמריקאי, להתמודד עם איום ביטחוני מצד יפן על ריבונותה של ארצות הברית בשטח איי מריאנה, איום שמידרדר בסופו של דבר למלחמה. כמו כן, נאלץ ראיין להתמודד עם מתקפה כלכלית על המשק האמריקני, בהיקף ובתחכום חסרי תקדים. במאבק כנגד האיום החדש, נעזרת ארצות הברית בממשלת הפדרציה הרוסית, שלראשונה משמשת כבעלת ברית לממשלת ארצות הברית.

עם זאת, בסופו של הספר נאלצת ארצות הברית להתמודד עם אחד מהאירועים הקשים והטראומטיים ביותר שעברה במהלך קיומה, כאשר אזרח יפני המתנגד למדיניות ארצות הברית מרסק מטוס נוסעים על הקפיטול בוושינגטון, והורג את מרבית חברי הקונגרס, חברי הקבינט, שופטי בית המשפט העליון, ואף את נשיא ארצות הברית רוג'ר דארלינג. כתוצאה מכך הופך ראיין, שזה עתה מונה לסגן הנשיא, לנשיא ארצות הברית החדש.

קישורים חיצוניים
 
 
 דף הספר באתר הרשמי של טום קלנסי (אנגלית)
 עודד לויתן, דגים, אמינות וכבוד, הארץ,  11.10.1995, כפי שהועלה באתר "פרש".
 

ספרי טום קלנסי
ספרי מתח
ספרי ריגול
ספרי 1994
ספרי ספריית מעריב